# Turistička zajednica SDŽ slavi 30 godina, uručene nagrade zaslužnima za razvoj turizma Dalmacije

Turistička zajednica Splitsko - dalmatinske županije (TZ SDŽ) jučer je u Galeriji Meštrović obilježila 30 godina djelovanja, a svečanost su uveličali direktor Hrvatske turističke zajednice, **Kristjan Staničić**, župan Splitsko - dalmatinske županije, **Blaženko Boban** te gradonačelnik Splita **Tomislav Šuta**.

Proslava je okupila oko 200 uzvanika, a među njima i bivše direktore županijske Turističke zajednice, članove Turističkog vijeća i Skupštine, direktore lokalnih turističkih zajednica te brojne dionike iz turističkog, javnog i privatnog sektora koji su kroz protekla tri desetljeća doprinijeli pozicioniranju Splitsko - dalmatinske županije kao globalno prepoznate turističke destinacije. Direktorica TZ Splitsko-dalmatinske županije **Ivana Vladović** osvrnula se na tri desetljeća kontinuiranog rada.

- Trideset godina postojanja naše Turističke zajednice svjedoči o zajedničkom trudu svih koji su Srednju Dalmaciju oblikovali u poželjnu destinaciju. Naš put ne mjeri se samo brojkama, već ljudima, susretima i vrijednostima koje njegujemo, a koje su omogućile da naša županija postane prepoznata u svijetu. Naša vizija ostaje jasna: turizam koji poštuje prostor, ljude i tradiciju - turizam koji ne troši, već obogaćuje, stvarajući kvalitetan život za lokalnu zajednicu i nezaboravan doživljaj za svakog gosta - naglasila je Vladović.

U sklopu svečanosti dodijeljene su nagrade i priznanja za poseban doprinos turizmu Županije. Priznanja za dugogodišnji rad i doprinos razvoju privatnog smještaja primili su **Mandalena Jerković** iz Baške Vode, **Margita Visković** iz grada Hvara i **Božidar Barač** iz Komiže, privatni iznajmljivači koji se, prema podacima lokalnih turističkih zajednica, najduže u kontinuitetu bave uslugom pružanja smještaja.U kategoriji Priznanja za povijesnu izvrsnost u hotelijerstvu i unaprjeđenju turističke ponude nagrađen je **Hotel Palace Elisabeth**,hvarski hotel čija povijest datira još od 1899., dok je Priznanje za doprinos razvoju turizma SDŽ dodijeljeno prvom direktoru TZ SDŽ, **Miliju Razoviću**.

Posebno priznanje za doprinos sigurnosti destinacije uručeno je **Vatrogasnoj zajednici Splitsko - dalmatinske županije**, a Nagradu za očuvanje tradicijske baštine i doprinos turizmu primili su **KUD Jedinstvo** i **Viteško alkarsko društvo Sinj**. Nadalje, za promociju i razvoj turizma županije nagrađeni su **JU Park prirode Biokovo**, **Jadrolinija** - uz zahvalu svim mornarima i članovima posade na predanom radu i entuzijazmu, **Nacionalna udruga obiteljskih i malih hotela**, **ACI**, **Sveučilište u Splitu**, **Udruga hrvatskih putničkih agencija**, **Turističko - ugostiteljska škola Split** **te Zračna luka Sveti Jeronim**.

Goste je pri samom dolasku, u impresivnom špaliru, dočekalo Viteško alkarsko društvo Sinj, a u nastavku večeri, uz prigodan glazbeni program, prikazan je i video u kojem se kroz ključne trenutke, ljude i postignuća sažima 30 godina splitsko - dalmatinskog turizma.